שונטל בראון

שונטל מוניק בראון (באנגלית: Shontel Monique Brown; נולדה ב-24 ביוני 1975) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס ה-11 של מדינת אוהיו. מחוז הבחירה ששלה מקיף חלקים ממחוז קויאהוגה ומחוז סאמיט בחלק הצפון-מזרחי של המדינה, כולל רוב המתחמים השחורים בין קליבלנד לאקרון. בראון, חברת המפלגה הדמוקרטית, כיהנה טרם היבחרה לקונגרס כחברת מועצת מחוז קויאהוגה בשנים 2015–2021. היא נבחרה לבית הנבחרים האמריקאי בבחירות מיוחדות שנערכו בראשית נובמבר 2021, בעקבות התפטרותה של נציגת המחוז מרשה פאדג'. בראון נולדה בקליבלנד שבאוהיו. היא השלימה לימודי תואר אקדמי ראשוני (Associate degree) בניהול עסקי במכללה הקהילתית קויאהוגה. היא לומדת לתואר ראשון בניהול ארגוני באוניברסיטת וילברפורס (והיא צפויה לסיים את התואר גמר במהלך 2022). בראון הקימה את הארגון "Diversified Digital Solutions", חברה המספקת ייעוץ עסקי בתחום השיווק. היא נבחרה למועצת העיר וורנסוויל הייטס ב-2011, שם כיהנה בתפקידה במשך שלוש שנים. בבחירות 2014 נבחרה לייצג את מחוז הבחירה התשיעי במועצת מחוז קויאהוגה, במקומה של חברת המועצה אלן קונלי. מחוז הבחירה אותו ייצגה כולל חלק גדול ממזרח מחוז קויאהוגה, כולל וורנסוויל הייטס, בדפורד, שייקר הייטס, אורנג' וחלקים ממזרח קליבלנד. בשנת 2017 נבחרה בראון ליושבת ראש המפלגה הדמוקרטית במחוז קויאהוגה, משניצחה את חברת הסנאט המדינתי סנדרה ויליאמס ואת טרבור אלקינס, ראש עיריית ניובורג הייטס. עם כניסתה לתפקיד, הפכה בראון לאישה האפרו-אמריקאית הראשונה שכיהנה בתפקיד זה. בדצמבר 2020, הנשיא הנבחר של ארצות הברית ג'ו ביידן מינה את חברת הקונגרס מרשה פאדג' למזכירת מחלקת השיכון והפיתוח העירוני של ארצות הברית. לאחר מכן הכריזה בראון על כוונתה להתמודד בבחירות המיוחדות למילוי מקומה של פאדג', והגישה את טפסי ההתמודדות אל ועדת הבחירות הפדרלית ב-9 בדצמבר 2020. היא נמנתה בין שבע מתמודדים שטענו לכתר. אישים דמוקרטים אחדים הביעו תמיכה במועמדותה של בראון, בהם מזכירת המדינה לשעבר הילרי קלינטון, מצליף הרוב בבית הנבחרים האמריקאי ג'ים קלייבורן וחברת הקונגרס ג'ויס בייטי. בפברואר 2021, מועצת העריכה של "The Plain Dealer", העיתון הגדול ביותר בקליבלנד, קראה לבראון להתפטר מתפקידה כיו"ר המפלגה הדמוקרטית של מחוז קויאהוגה, בטענה שמעמדה זה מקנה לה יתרון לא הוגן במערכת הבחירות. במהלך מסע הבחירות הוציאה ועדת הפעולה הפוליטית "הרוב הדמוקרטי עבור ישראל" (Democratic Majority for Israel) למעלה מ-1.2 מיליון דולר אמריקאי על תעמולה טלווזיוניות עבור בראון. ארגונים המזוהים עם תמיכה במדינת ישראל הוציאו בסופו של דבר 2,028,639 דולר למען מועמדותה של בראון. בראון זכתה בבחירות המקדימות של המפלגה הדמוקרטית ב-3 באוגוסט 2021 עם 50.2% מהקולות. ביום הבחירות המיוחדות, שנערך ב-2 בנובמבר, גברה על לברן גור, מועמד המפלגה הרפובליקנית. ב-4 בנובמבר בראון הושבעה לתפקידה כחברת הקונגרס ה-117 של ארצות הברית. בראון ניצחה את נינה טרנר ב-3 במאי 2022 במסגרת הפריימריז הדמוקרטי במחוז ה-11. היא זכתה לתמיכתו של ביידן והשדולה הפרוגרסיבית בקונגרס. מדיה וקבצים בנושא שונטל בראון בוויקישיתוף אתר האינטרנט הרשמי של שונטל בראון (באנגלית) שונטל בראון, ברשת החברתית אקס (טוויטר) שונטל בראון, ברשת החברתית טיקטוק שונטל בראון, באתר המדריך הביוגרפי של הקונגרס של ארצות הברית (באנגלית) Meet the candidates for Ohio's 11th Congressional District, באתר Cleveland Jewish News‏, 9 ביולי 2021 (באנגלית) ג'ף זלני, דן מריקה וקייט סאליבן, Biden expected to nominate Rep. Marcia Fudge as secretary of Housing and Urban Development, באתר CNN‏, 9 בדצמבר 2020 (באנגלית) סת' א. ריצ'רדסון, Shontel Brown, Jeff Johnson announce bids, Nina Turner files paperwork for Marcia Fudge’s seat as list of potential candidates balloons, באתר Cleveland.com‏, 9 בדצמבר 2020 (באנגלית) ENDORSEMENTS, באתר הרשמי של שונטל בראון (באנגלית) מאמר מערכת, Shontel Brown must resign as Cuyahoga County Democratic Party chair, באתר Cleveland.com‏, 19 בפברואר 2021 (באנגלית) מת'יו קנינגהם-קוק, IN THE RACE AGAINST NINA TURNER, GOP DONORS FUND SHONTEL BROWN, באתר The Intercept, 28 ביולי 2021 (באנגלית) קייט אקלי, ברידג'ט באומן וסטפני אייקין, At the Races: Racing to recess, באתר Roll Call‏, 5 באוגוסט 2021 (באנגלית) מקס גרינווד, Shontel Brown wins special election to replace Marcia Fudge in Ohio House district, באתר The Hill‏, 2 בנובמבר 2011 (באנגלית) הנרי ג'יי גומז, Rep. Shontel Brown of Ohio beats Nina Turner in Democratic primary rematch, באתר NBC News‏, 4 במאי 2022 (באנגלית) סברינה איטון, U.S. Rep. Shontel Brown wins 11th district Democratic rematch with former Ohio Sen. Nina Turner; Eric Brewer ahead in GOP race, באתר cleveland.com‏, 3 במאי 2022 (באנגלית)